KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2025. december 10-i ülésére)

TÁRGY: A 2446 ÉS A 2447 HRSZ-ON NYILVÁNTARTOTT INGATLANOK CSEREÜGYLETE

Kiskőrös Város Önkormányzata a Helyi Építési Szabályzatáról és Szabályozási Tervéről szóló 18/2015. (IX. 10.) önk. rendelet 1. mellékletét képező Szabályozási Terv (a továbbiakban: HÉSZ) C4 és D4 tervlapja szerinti kiszabályozás megvalósítása érdekében telekalakítási eljárás lefolytatását kezdeményezte, mely eljárás természetben a Kossuth L. út - Damjanich utca – Mészáros L. utca – Petőfi tér közötti telektömb (a továbbiakban: telektömb) kialakítását célozza. 

Az előterjesztés mellékletét képező, HÉSZ C4 és D4 tervlapja szerinti kiszabályozásnak megfelelően a 2025. október 10. napján véglegessé vált telekalakítási engedély alapján a 2442 hrsz-ú Hagyományok Házának területe 358 m2 területrésszel növekedett, a mellette lévő 2446 hrsz-ú ingatlan területének mértéke 2149 m2 területrészre növekedett, a 2447 hrsz-ú ingatlan területe pedig 1183 m2 térmértékre csökkent.

Kiskőrös Város Önkormányzata tulajdonát képező Kiskőrös 2442 hrsz-on nyilvántartott 1991 m2 alapterületű, kivett közösségi ház (Hagyományok Háza) megnevezésű, természetben a Kossuth L. út 27. és a 2446 hrsz-on nyilvántartott 1541 m2 alapterületű, kivett beépítetlen terület megnevezésű, természetben Kossuth L. út 25. szám alatti ingatlanok, valamint a FIT LIFE LINE Kft. tulajdonát képező 2447 hrsz-on nyilvántartott 2149 m2 alapterületű, kivett beépítetlen terület megnevezésű, természetben Kossuth L. út 23. szám alatti ingatlan érintett a fent nevesített telektömb kiszabályozásával. 

Magyarország helyi önkormányzatairól szóló 2011. évi CLXXXIX törvény 13. § (1) bekezdés 1.pontja szerinti településfejlesztés, településrendezés, mint helyben biztosítandó közfeladat megvalósítása érdekében, a HÉSZ C4 és D4 szabályozási tervlapja alapján az újonnan kialakításra kerülő út, annak megépülését követően, az Önkormányzat forgalomképtelen törzsvagyonaként 2447 hrsz-on, közterület megnevezéssel jön létre.

A FIT LIFE LINE Kft. tulajdonát képező 2446 hrsz-ú ingatlan tulajdonosa az ingatlan területén befektetési céllal társasház építését tervezi. 

A kiszabályozásra és a telekalakításban foglaltakra figyelemmel a 2446 és a 2447 hrsz-ú ingatlanok tulajdonosai ingatlan tulajdont cserélnek azonos térmértékű ingatlanokra, azaz a jelenleg 2446 hrsz-ú 1541 m2 térmértékű önkormányzati tulajdon - melyből 358 m2 beolvad a szintén önkormányzati tulajdonú 2442 hrsz-ú ingatlanba - a változás után 2149 m2 térmértékre növekszik tulajdonosa lesz a FIT LIFE LINE Kft. A jelenleg a FIT LIFE LINE Kft. tulajdonát képező 2447 hrsz-ú 2149 m2 térmértékű ingatlan tulajdonosa, a változás után Kiskőrös Város Önkormányzata lesz 1183 m2 térmértékkel.
A cserélt ingatlanok forgalmi értéke azonos, így ellenérték megfizetésére egyik ingatlan tulajdonosa sem köteles.

A helyi önkormányzat által kötött csereügylethez szükséges kormányhivatali jóváhagyás eljárási szabályairól szóló 126/2015. (V. 27.) Korm. rendelet értelmében az önkormányzat tulajdonában lévő ingatlan cseréje esetén a csereügylet jóváhagyásáról az önkormányzat székhelye szerint illetékes kormányhivatal dönt.

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2025. december 2.
	Domonyi László sk.
	polgármester




HATÁROZAT-TERVEZET


A Képviselő-testület

1. egyet ért azzal, hogy Kiskőrös Város Önkormányzata a határozat-tervezet mellékletét képező kisajátítást helyettesítő csereszerződést, az abban foglalt feltételekkel megkösse a FIT LIFE LINE Kft.-vel. 
2. egyetért azzal, hogy Kiskőrös Város Önkormányzata Helyi Építési Szabályzatáról és Szabályozási Tervéről szóló 18/2015. (IX. 10.) önk. rendelet 1. mellékletét képező Szabályozási Terv C4 és D4 tervlapja szerinti kiszabályozás szerint Magyarország helyi önkormányzatairól szóló 2011. évi CLXXXIX törvény 13. § (1) bekezdés 1.pontja szerinti településfejlesztés, településrendezés, mint helyben biztosítandó közfeladat megvalósítása érdekében a csereügylet útján Kiskőrös Város Önkormányzata tulajdonába kerülő 2447 hrsz-ú földrészleten a köz részére nyitva álló utat alakítson ki.
3. a 2447 hrsz-on nyilvántartott földrészleten megvalósuló utat Kiskőrös Város Önkormányzata forgalomképtelen törzsvagyonává minősíti.
4. felhatalmazza a polgármestert a határozat-tervezet mellékletét képező kisajátítást helyettesítő csereszerződés aláírására továbbá az adásvétellel kapcsolatos jognyilatkozatok megtételére, valamint a tulajdonjog ingatlan-nyilvántartásban történő átvezetésére.
5. felhatalmazza a polgármestert, hogy a helyi önkormányzat által kötött csereügylethez szükséges kormányhivatali jóváhagyás eljárási szabályairól szóló 126/2015. (V. 27.) Korm. rendelet értelmében a csereügylet jóváhagyása érdekében a Bács-Kiskun Vármegyei Kormányhivatal előtt az eljárást lefolytassa.

Felelős:	polgármester
Határidő:	azonnal

